ཚོགས་གཉིས་རིན་ཆེན་ཡོངས་སུ་རྫོགས་གྱུར་ཅིང་།།ཐུགས་རྗེའི་རྒྱལ་བ་འཕྲིན་ལས་འོད་དཀར་ཅན།།འགྲོ་ཀུན་ཕན་བདེའི་ཀུ་མུད་གཉེན་གཅིག་པུ།།རྗེ་བཙུན་སྤྱན་རས་གཟིགས་ལ་གསོལ་བ་འདེབས།།འཕགས་པས་རྗེས་བཟུངས་མཆོག་གི་དངོས་གྲུབ་བརྙེས།།གནས་ལུགས་དོན་གཟིགས་སྐྱེ་འཆིའི་སྡུག་བསྔལ་སྤངས།།རྣལ་འབྱོར་དབང་ཕྱུག་རིག་པ་འཛིན་པའི་རྗེ།།གྲུབ་ཆེན་མི་ཏྲའི་ཞབས་ལ་གསོལ་བ་འདེབས།།རྒྱལ་བའི་ཆོས་འཛིན་སྙིང་སྟོབས་ཕུལ་དུ་ཕྱིན།།རྒྱལ་ཚབ་དམ་པའི་སྲས་ཀྱི་ཐུ་བོ་མཆོག།རིག་པའི་གནས་ལྔ་མཐར་སོན་བྱམས་པའི་དཔལ།།སྒྲ་སྒྱུར་ཆེན་པོའིX།།རྨད་བྱུང་བཤེས་གཉེན་དམ་པ་ཉེར་བསྟེན་ཅིང་།།བརྩོན་པ་ཆེན་པོས་རྒྱལ་བའི་ལམ་ཞུགས་པའི།།ལུང་རྟོགས་མན་ངག་ཀུན་གྱི་མཛོད་འཛིན་པ།།བླ་ཆེན་བསོད་དབང་ཞབསX།།སྙིང་རྗེ་ཆེན་པོས་ཐུགས་ནི་དྲངས་གྱུར་པས།།རྟག་ཏུ་གཞན་ལ་ཕན་པ་ལྷུར་ལེན་ཅིང་།།འཇིག་རྟེན་ཆོས་བརྒྱད་སྤངས་པའི་རིན་པོ་ཆེ།།བསོད་ནམས་སེང་གེའི་ཞབས་ལX།།རྒྱལ་བའི་གསུང་རབ་མ་ལུས་ཐུགས་ཆུད་ནས།།ཐོས་བསམ་སྒོམ་པ་ཀུན་གྱི་མཐར་སོན་པ།།སྙིགས་དུས་བསྟན་པའི་སྲོག་ཤིང་བུ་སྟོན་ཞབས།།ཐམས་ཅད་མཁྱེན་པའི་ཞབས་ལX།།བསླབ་གསུམ་རིན་ཆེན་ཉེས་པའི་དྲི་མ་སྤངས།།མང་དུ་ཐོས་པའི་ལུང་གི་ཡོན་ཏན་རྫོགས།།ཚུལ་བཞིན་གྲུབ་པའི་དམ་པའི་གོ་འཕང་བརྙེས།།གཞོན་ནུ་བསོད་ནམས་ཞབསX།།བློ་བཟང་རྒྱལ་བ་ཀུན་གྱི་གདུང་འཚོབ་མཆོག།གྲགས་པའི་བ་དན་ས་གསུམ་གཡོ་བ་ཅན།།དཔལ་ལྡན་འཇིག་རྟེན་ཀུན་གྱི་མིག་གཅིག་པུ།།རྗེ་བཙུན་ཙོང་ཁའི་ཞབསX།།མ་ལུས་ཆོས་རྣམས་ཀུན་གྱི་དེ་ཉིད་ནི།།རྒྱལ་བས་ཇི་ལྟར་གཟིགས་བཞིན་ཐུགས་སུ་ཆུད།།དེ་ཕྱིར་འཁྲུལ་པའི་དྲི་མ་ཀུན་སྤངས་པ།།ཆོས་རྗེ་རིན་པོ་ཆེ་ལX།།འོག་མ་རྣམས་ལའང་འགྲེ།ཉམ་ཐག་འགྲོ་འདི་བུ་སྡུག་ལྟར་དགོངས་ནས།།བདག་པས་གཞན་ལ་བརྩེ་བའི་ཐུགས་རྗེ་ཡིས།།རྟག་ཏུ་འགྲོ་བའི་དོན་ལ་མི་གཡེལ་བའི།།ཆོས་རྗེ་རིན་པོ་ཆེ་ལX།།རྟེན་འབྲེལ་ཆོས་འདི་སྒྱུ་མའི་རྣམ་འཕྲུལ་ལྟར།།སྣང་ཡང་བདེན་པ་མེད་པའི་དོན་གཟིགས་པས།།དངོས་འཛིན་འཁྲུལ་པའི་དྲི་མས་མ་གོས་པའི།།ཆོས་རྗེ་རིན་པོ་ཆེ་ལX།།རྒྱལ་བའི་དམ་ཆོས་མ་ལུས་འཛིན་པ་ལ།།ཟླ་མེད་རླབས་ཆེན་སྤྱོད་པ་རྨད་བྱུང་གིས།།བསྟན་འཛིན་ཀུན་གྱི་གཙུག་གི་རྒྱན་གྱུར་པའི།།ཆོས་རྗེ་རིན་པོ་ཆེ་ལX།།རྙེད་དཀའ་གློག་ལྟར་གཡོ་བའི་དལ་འབྱོར་འདི།།ངེས་མེད་མྱུར་དུ་འཇིག་པར་རྟོགས་པ་ཡིས།།དོན་མེད་ཚེ་འདི་ལྷུར་ལེན་བསམ་སྦྱོར་ཀུན།།སྐད་ཅིག་ཙམ་ཡང་མེད་པར་བྱིན་གྱིས་རློབས།།མེ་འོབས་ལྟ་བུར་བཟོད་དཀའི་འཁོར་བ་འདི།།སྡུག་བསྔལ་རྒྱ་མཚོ་ཆེན་པོར་ལེགས་རྟོགས་ནས།།སྲིད་པའི་ཕུན་ཚོགས་སྒྱུ་མའི་སླུ་བྲིད་ལ།།ཡིད་འབྱུང་གཏིང་ནས་སྐྱེ་བར་བྱིན་གྱིས་རློབས།།ཐོག་མེད་དུས་ནས་ལན་མང་ཕན་བཏགས་པའི།།འགྲོ་འདི་དྲིན་ཅན་ཕ་མར་ཐག་ཆོད་ནས།།བཟོད་དཀའི་སྡུག་བསྔལ་འདམ་དུ་བྱིང་བ་ལ།།བཅོས་མིན་སྙིང་རྗེ་སྐྱེ་བར་བྱིན་གྱིས་རློབས།།བདག་ཉིད་གཅེས་པར་འཛིན་པའི་གཅོང་ནད་འདིས།།སྔོན་ཆད་འཁོར་བའི་སྡུག་བསྔལ་ཀུན་ལ་སྦྱར།།ཕྱིན་ཆད་སྙིང་སྟོབས་ཆེན་པོའི་སྟོབས་རྒྱས་ཏེ།།བདག་པས་གཞན་གཅེས་འབྱོངས་པར་བྱིན་གྱིས་རློབས།།མ་རིག་འཁྲུལ་པའི་དབང་གིས་ཆོས་རྣམས་ཀུན།།བློས་བཏགས་བདེན་པར་བཟུངས་པས་ཉེས་ཀུན་བསྐྱེད།།ཕྱིན་ཆད་སྟོང་ཉིད་ཟབ་མོའི་དོན་རིག་ནས།།སེམས་ཀྱི་གནས་ལུགས་རྟོགས་པར་བྱིན་གྱིས་རློབས།།ཞེས་པ་སྙིང་པོ་དོན་གསུམ་གྱི་འཁྲིད་ཀྱི་བླ་མ་བརྒྱུད་པ་ལ་གསོལ་བ་འདེབས་པ་བཙུན་པ་དགེ་ལེགས་ཀྱིས་སྨྲས་པའོ།།།།༈